Diari Oficial de la Generalitat Valenciana


Sumari del DOGV 4369, del 31-10-2002 (2002/11158)

RESOLUCIÓ de 21 d'octubre de 2002, de la direcció general d'Ordenació i Innovació Educativa i Política Lingüística de la conselleria de Cultura i Educació, per la qual s'adjudiquen noves ajudes econòmiques per al desenrotllament de la primera fase dels programes de garantia social, convocades per l'Orde de 17 de maig de 2002 (DOGV núm. 4.257, 27.05.2002).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4369

Data del DOGV
:   31-10-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11872


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 21 d'octubre de 2002, de la direcció general d'Ordenació i Innovació Educativa i Política Lingüística de la conselleria de Cultura i Educació, per la qual s'adjudiquen noves ajudes econòmiques per al desenrotllament de la primera fase dels programes de garantia social, convocades per l'Orde de 17 de maig de 2002 (DOGV núm. 4.257, 27.05.2002). [2002/A11775]
  
Per l'Orde de 17 de maig de 2002, de les conselleries de Cultura i Educació i d'Economia, Hisenda i Ocupació (DOGV núm. 4.257, 27.05.2002), es van convocar subvencions per al desenrotllament dels programes de garantia social, regulats en l'Orde de 24 de febrer de 2000 (DOGV núm. 3.708 de 14 de març del 2000), modificada per Orde de data 16 de març de 2001 (DOGV núm. 3.971, 2.04.2001) i segons les bases establides en l'Orde conjunta de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002).
  
Per la Resolució de 26 de juliol de 2002, de la Direcció General d'Ordenació i Innovació Educativa i Política Lingüística (DOGV núm. 4.308, 6.08.2002), de la Conselleria de Cultura i Educació, es van adjudicar ajudes econòmiques per al desenrotllament de la primera fase dels programes de garantia social.
  
Vistes les renúncies presentades davant de la Comissió Mixta de Garantia Social que figuren en l'annex I, i la relació de reserves publicada en els annexos de la Resolució de 26 de juliol de 2002, de la Direcció General d'Ordenació i Innovació Educativa i Política Lingüística (DOGV núm. 4.308, 6.08.2002), de la Conselleria de Cultura i Educació, per la qual s'adjudiquen ajudes econòmiques per al desenrotllament de la primera fase de programes de garantia social, vista la proposta complementària de concessió d'ajudes que, com a conseqüència de l'anterior, eleva la Comissió Mixta de Garantia Social.
  
I amb subjecció a la competència que per delegació m'atorga l'apartat 8 i la disposició transitòria de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002), resolc:
  
Primer
  
Aprovar la concessió de subvencions, per al desenrotllament de la primera fase dels programes de garantia social de les modalitats d'Iniciació Professional i per a Alumnes amb Necessitats Educatives Especials, a les entitats promotores relacionades en l'annex II i segons els perfils professionals i imports que en este s'indiquen, tenint en compte les reserves publicades en els annexos de la Resolució de 26 de juliol de 2002, de la Direcció General d'Ordenació i Innovació Educativa i Política Lingüística de la Conselleria de Cultura i Educació (DOGV núm. 4.308, 6.08.2002).
  
Segon
  
Autoritzar i disposar la proposta comptable en fase AD per a cada expedient de programes de garantia social amb el seu respectiu nombre, i a càrrec de les línies S51036714 T2250000 de la secció, servici i programa 421.30, pels imports respectius especificats per a cada programa en l'annex I per al desenrotllament de la primera fase.
  
Tercer
  
Els programes de garantia social es realitzaran en dos fases, segons l'apartat 8 de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002),
  
Per a l'aprovació de la segona fase, s'estarà al que disposa l'apartat 8.5 de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002),
  
Per als programes relacionats en l'annex II a la present resolució, el termini de presentació de la documentació de justificació econòmica en la Conselleria de Cultura i Educació finalitzarà per a la part C o subvencions de capital el 10 de novembre de 2002, i per a les parts A i B o transferències corrents el 7 de gener de 2003, si bé les entitats promotores podran avançar les justificacions a partir de l'1 de desembre de 2002.
  
La documentació per a la justificació econòmica tant de les subvencions de capital (part C) com les transferències corrents (parts A i B) es troba en la pàgina web: http://www.cult.gva.es/dgoiepl.
  
El pagament de la subvenció es farà efectiu en els termes que s'indica en l'apartat onze de l'orde de convocatòria.
  
Quart
  
Les entitats promotores els programes de les quals s'han aprovat en la present resolució hauran d'iniciar-los abans de l'1 de novembre de 2002.
  
Per a les modalitats d'Iniciació Professional i per a Alumnat amb Necessitats Educatives Especials la primera fase constarà de 300 hores lectives, i la segona de 600 hores, concloent el curs el 15 de juny de 2003. Les entitats realitzaran les adequacions horàries possibles en la 1a i 2a fase amb tal de poder complir el total d'hores indicades.
  
Quint
  
En compliment de l'apartat quint de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002), el material imprés divulgatiu dels programes de garantia social així com la retolació de les instal·lacions on es duguen a terme estos programes s'ajustarà al model i instruccions indicades en l'annex V a la present resolució.
  
Sext
  
En el termini de 15 dies des de la data de publicació de la present resolució, les entitats promotores procediran a la presentació de la documentació d'inici en la Direcció General d'Ordenació i Innovació Educativa i Política Lingüística, que constarà:
  
a) Annex III a la present resolució degudament omplit.
  
b) Documentació acreditativa d'haver subscrit i pagat l'assegurança d'accidents i de responsabilitat civil per mitjà de l'aportació de la pòlissa de l'assegurança o la carta de garantia, en els termes que s'indiquen en l'apartat 12.2 de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002),
  
c) Fotocòpia compulsada de la documentació acreditativa de la titulació i/o experiència professional d'equip docent.
  
d) En la modalitat per a Alumnes amb Necessitats Educatives Especials i en aquells programes d'Iniciació Professional que integren fins a un màxim de tres d'ells, es necessitaran els certificats de minusvalidesa, i informes psicopedagògics originals o compulsats de data no anterior a sis mesos comptats des de la data d'inici del programa.
  
e) Fotocòpies compulsades d'aval bancari i de la corresponent carta de pagament de fiança (Servici Territorial d'Hisenda). Només per a entitats sense ànim de lucre que elegisquen rebre la bestreta de 40% en virtut de l'article 47 bis del Text Refós de la Llei d'Hisenda Pública, introduït per la Llei 8/1995, de 29 de desembre de 1995.
  
f) Escrit notificació, firmat i segellat, en el qual s'especifique que l'entitat sense ànim de lucre anticipa els diners, justificant el gasto abans del 7 de gener de 2002.
  
g) Annex IV a la present resolució, estadística, degudament omplit.
  
Els annexos III i IV es troben en la citada pàgina web: http://www.cult.gva.es/dgoiepl.
  
Sèptim
  
A causa de la participació de fons finalistes aportats pel Fons Social Europeu, les entitats promotores utilitzaran el codi PGS/FSE en cada un dels seus apunts comptables.
  
Octau
  
La Conselleria de Cultura i Educació queda facultada per a procedir a la minoració, o al reintegrament total, si és procedent, de la subvenció concedida en els supòsits contemplats en l'apartat 14 de l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002), quedant, en tot cas, l'entitat sol·licitant compromesa al compliment del que establix l'apartat 13 del mateix text legal referent a les obligacions de les entitats promotores.
  
Nové
  
L'entitat promotora vindrà obligada a justificar, en imprés o suport informàtic normalitzat, les quantitats aportades per a la realització del programa en la seua segona fase quan el mateix finalitze, redactant una memòria segons el que establix l'apartat 24 de l'orde de convocatòria de subvencions per al desenrotllament dels programes de garantia social.
  
Sense perjuí d'això, l'entitat promotora realitzarà un seguiment de la inserció professional i/o reinserció educativa dels participants en el programa que, previ estudi per la Comissió Mixta de programes de garantia social, servirà d'indicador per a avaluar, en futurs exercicis, la viabilitat de les dites accions en funció del col·lectiu a què les mateixes anaven dirigides i la modalitat d'actuació per la qual es va optar.
  
Els resultats del mencionat seguiment podran ser incorporats, en un termini màxim de sis mesos, al terme del programa.
  
Deu
  
En compliment del que establix l'apartat 11 de l'Orde conjunta de 24 de febrer de 2000, modificada per Orde de data 16 de març de 2001 (DOGV núm. 3.971, 2.04.2001), les conselleries de Cultura i Educació, i d'Economia, Hisenda i Ocupació, a través de les direccions territorials de Cultura i Educació, per a les modalitats d'Iniciació Professional i per a Alumnes amb Necessitats Educatives Especials, i a través de les direccions territorials del Servef per a la modalitat de Formació - Ocupació, emetran un certificat a tots els alumnes que hagen participat en el programa en què constarà el nombre total d'hores cursades i les qualificacions obtingudes.
  
Onze
  
La realització dels programes de garantia social es regirà pel que estabix l'Orde conjunta de 24 de febrer de 2000, de les conselleries de Cultura, Educació i Ciència i d'Ocupació, modificada per Orde de data 16 de març de 2001 (DOGV núm. 3.971, 2.04.2001), i l'Orde de 7 de maig de 2002, de les conselleries de Cultura i Educació, i d'Economia, Hisenda i Ocupació (DOGV núm. 4.251, 17.05.2002), per la present resolució i per la Resolució de 12 de setembre de 2002 (DOGV núm. 4.338, 18.09.2002), de la Direcció General d'Ordenació i Innovació Educativa i Política Lingüística, que regula el seu funcionament i organització acadèmica.
  
La present resolució entrarà en vigor l'endemà al de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà al de la seua publicació.
  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà al de la seua publicació.
  
València, 21 d'octubre de 2002.- El director general d'Ordenació i Innovació educativa i política lingüística (p. d. Orde 7 de maig de 2002, DOGV núm. 4.251, 17.05.2002): Josep Vicent Felip i Monlleó.
  
ANNEX V
  
Retolació per a les instal·lacions
  
Segons l'apartat 5.3. de l'Orde de 7 de maig de 2002, de les conselleries de Cultura i Educació i d'Economia, Hisenda i Ocupació (DOGV núm. 4.251, 17.05.2002), les entitats promotores de programes de garantia social posaran en lloc visible la retolació que s'indica en el full adjunt seguint les següents indicacions:
  
- Grandària = no menor de 70 cm x 50 cm.
  
- Material del suport retolat o placa: Fusta, metall, metacrilat, forja,...
  
Aquell que preferisca l'entitat, segons les característiques de la façana on haja d'ubicar-se, perfils a desenrotllar, etc.
  
- Colors: Escut Generalitat = roig. Escut Comissió Europea: Estreles grogues sobre fons blau. Resta de Retolació = en negre o un altre color que destaque segons el material del suport utilitzat i el seu fons.
  
- Retolació:
  
(1) Especifiqueu la modalitat del o dels programes: Formació - Ocupació, Iniciació Professional o per Alumnat amb Necessitats Educatives Especials.
  
(2) Indiqueu el nom de l'entitat promotora.
  
(3) Especifiqueu la denominació del o dels programes que funcionen en el local tal com apareix indicada en la resolució aprovatòria.